Jolanta Gulbe-Paškeviča

**Jolanta Gulbe-Paškeviča** (dzimusi  Alsungā, Latvijā) ir latviešu džeza dziedātāja un vokālā pedagoģe.

Gulbe-Paškeviča ir viena no pirmajām Brazīlijas bosanovas izpildītājām Baltijā. Ietekmējusies arī no soulmūzikas un gospeļu mūzikas, kas saklausāms otrajā mūzikas albumā "Fly Love". Pievērsusies arī portugāļu fado mūzikai. Izpilda dziesmas oriģinālvalodās: gan Brazīlijas, gan Portugāles portugāļu valodās, itāļu, spāņu, krievu, latviešu.

Darbojas arī kā vokālais pedagogs. Pasniedz dziedāšanu runas pozīcijas tehnikā, balstoties uz katra dziedātāja individuālajām balss īpašībām. Strādā gan ar jaunajiem talantiem, gan profesionāliem dziedātājiem. Precējusies ar džeza mūziķi Denisu Paškeviču.

## Biogrāfija
1986. gadā beigusi Alsungas pamatskolu. Mācījusies mūzikas skolā, apguvusi gan akordeona, gan klavierspēli (1978—1986). Piedalījusies folkloras grupā "Mazie suitiņi", uzstājusies dažādos etnogrāfiskos pasākumos un konkursos Latvijā (1982—1985). Mācījusies Emiļa Melngaiļa Liepājas Mūzikas vidusskolā (1986—1991).
### Dziedātājas karjera
Sadarbībā ar Liepājas teātra komponistu Intu Birzkopu iedziedājusi dziesmas teātra izrādēm. Sadarbojusies ar Latvijas televīzijas režisoru Hariju Petrocki, veidojot videoklipus Inta Birzkopa dziesmām jauniešu raidījumam "Apvārsnis", kurā piedalījusies kā soliste (1988—1990). Darbojusies arī Liepājas Pašdarbības Teātra studijā (1987—1988), kā arī dziedājusi jauniešu kamerkorī "Intis" Liepājā (1989—1991). Ar kori "Intis" piedalījusies koncertā Vācijā, Augsburgā. Sadarbībā ar komponistu Intu Birzkopu koris piedalījies "Liepājas dzintars—91", iegūstot trešo vietu.

Studējusi Jāzepa Vītola Latvijas Mūzikas akadēmijas Vokālajā nodaļā (1991—1993). Šajā laikā dziedājusi Rīgas Vokālajā grupā Kaspara Putniņa vadībā. Uzstājusies TV raidījumos, kā arī koncertos Latvijā, Lietuvā, Norvēģijā. Dziedājusi kamerkorī *Sacrum* (*Consum*), ar šo kori piedalījusies koru konkursā Francijā.

1992. gadā piedalījusies reklāmas filmā "Es parādīšu Latviju", galvenajā sieviešu lomā.

1992. gadā sadarbībā ar džeza pianistu Hariju Bašu tika izveidota pirmā džeza programma, kam sekoja uzstāšanās dažādos pasākumos, tai skaitā, arī informatīvajā raidījumā "Labvakar".

Gulbe-Paškeviča bijusi viena no pirmajām audio reklāmu un radio džinglu iedziedātājām Latvijā (Radio Skonto, Radio SWH, Radio Bizness&Baltija, Kristīgais radio, 1992—1996). Bijusi arī studijas un fona dziedātāja daudziem populāriem Latvijas dziedātājiem (1991—1999), tai skaitā bijusi fona dziedātāja grupā "Odis". Ar grupu piedalījusies starptautiskajā konkursā "Jūrmala 93" (grupa ieguva *Grand Prix*) un starptautiskajā mūzikas festivālā "Sopota 93", Polijā (grupa ieguva pirmo vietu).

1993. gadā sadarbībā ar Olgu Rajecku, Aigaru Grāveru un Raimondu Macatu tika izveidota latviešu popmūzikas grupa "Bāze-7", ar kuru tika izdots pirmais mūzikas CD Latvijā. Dalība starptautiskajā mūzikas festivālā *Asia Dausi* 1994. gadā, Almati, Kazahstānā, kur iegūta skatītāju balva.

1994. gadā sadarbībā ar ģitāristu Aivaru Hermani un mūziķi Raimondu Macatu tika izveidota pirmā bosanovas programma, kurā pārsvarā tika iekļautas Antoniu Karlosa Žobina kompozīcijas. Šī sadarbība turpinājās līdz 2006. gadam.

Gulbe-Paškeviča bijusi Laimas Vaikules fona vokāliste (1995—1997). Piedalījusies Vaikules koncertturnejās ASV (Bostonā, Čikāgā, Filadelfijā, Losandželosā, Sanfrancisko, kā arī Kārnegija zālē un *[[Madison Square Garden]]* zālē Ņujorkā), Kanādā (Toronto), Izraēlā (Telavivā, Haifā), Baltkrievijā (Minskā), Ukrainā (Kijivā), Baltijas valstīs (Tallinā, Viļņā, Rīgā).

2003. gadā piedalījusies "Rīgas Ritmi" džeza festivālā ar "RM Band&Jolanta Gulbe". 2007. gadā Gulbei-Paškevičai bija pirmais solo koncerts Dzintaru koncertzālē Jūrmalā.

2007. gadā Gulbe-Paškeviča papildinājusi dziedāšanas prasmes, apgūstot džeza improvizāciju un harmoniju meistarklasēs Džeza mūzikas konservatorijā Kadisā, Spānijā. 2010. gadā apmeklējusi studiju sesijas Londonā, Lielbritānijā.

Gulbe-Paškeviča 2007. gadā sadarbībā ar LR Ārlietu Ministriju un grupu *Riga Groove Electro* piedalījusies muzikālā projektā *Balticness*. Projekta ietvaros notika koncerti valstīs apkārt Baltijas jūrai: Norvēģijā, Zviedrijā, Somijā, Dānijā, Latvijā, Lietuvā, Igaunijā, Vācijā, Islandē, Polijā, Krievijā.

2008. gadā ierakstījusi savu pirmo bosanovas mūzikas albumu *Chove Chuva* sadarbībā ar puertorikāņu džeza ģitāristu Neffu Irizaru II, saksofonistu Denisu Paškeviču un čīliešu perkusionistu Rikardo Padillu.

Uzstājusies dažādos džeza festivālos: Kaļiņingradas džeza festivālā, *Jazz Globus* Starptautiskajā festivālā Jeruzalemē (Izraēla), koncertā Telavivā (Izraēla), Belfāstā (Īrija), Potenza (Itālija), Kopenhāgena (Dānija), Birštona (Lietuva) (2008—2009).

2009. un 2010. gadā kopā ar bigbendu *Mirage Jazz Orchestra* piedalījusies džeza festivālā Birštonā (Lietuvā), džeza festivālā Klaipēdā (Lietuvā). Kā goda viesis uzstājusies ar koncertu, kas veltīts Latvijas Neatkarības dienai Latvijas Vēstniecībā Briselē. Uzstājusies džeza klubā *Music Village* Briselē.

2009. gadā ar grupu *Riga Groove Electro* uzstājusies starptautiskajā Saulkrastu džeza festivālā *Saulkrasti Jazz*.

Laika posmā no 2011. līdz 2015. gadam sadarbībā ar zviedru mūziķi Hansu Antehedu tika ierakstīti divi mūzikas albumi *Latvian Sentiments* un *More Latvian Sentiments*, apvienojoties mūziķiem no Latvijas un Zviedrijas: Hanss Anteheds, Daniels Olsons, Deniss Paškevičs, Staņislavs Judins un Jolanta Gulbe Paškeviča. Projekta ietvaros koncertēja Latvijā, Zviedrijā, Norvēģijā. Pēc Latvijas Ārlietu Ministrijas uzaicinājuma ar programmu "Latvian Sentiments" uzstājās Baku, Azerbaidžānā.

2012. gadā uzstājusies džeza festivālā *Jazz On* Tallinā, Igaunijā.

2014. gadā kopā ar Hansu Antehedu, Danielu Olsonu, Denisu Paškeviču, Staņislavu Judinu uzstājusies ar programmu *Latvian Sentiments* starptautiskajā Saulkrastu džeza festivālā *Saulkrasti Jazz 2014*. Sadarbībā ar vācu mūziķiem un saksofonistu Denisu Paškeviču uzstājusies ar džeza koncertiem Osnabrikā, Vācijā. Tajā pašā gadā izveidota portugāļu fado programa, kas tika izpildīta koncertos, sadarbojoties ar ģitāristiem Ivaru Hermani un Āri Ozolu.

2015. gadā Gulbe-Paškeviča ierakstīja savu otro solo džeza mūzikas albumu *Fly Love* piecās valodās (latviešu, angļu, spāņu, itāļu, portugāļu) ar starptautisku sastāvu: puertorikāņu ģitāristu Neffu Irizarru II, igauņu komponistu, dziedātāju, bundzinieku un perkusionistu Tumasu Rullu, amerikāņu basģitāru spēlētāju un dziedātāju Džeimsu Vērtu, Latvijas džeza pianistu Madaru Kalniņu, saksofona un flautas spēlētāju Denisu Paškeviču. Prezentācijas koncerti notika lielākajās Latvijas pilsētu koncertzālēs, arī starptautiskajā Saulkrastu džeza festivālā "Saulkrasti Jazz 2015".

### Vokālā pedagoga darbība
Gulbe-Paškeviča strādājusi kā vokālais pedagogs duetam "t.A.T.u." Eirovīzijas konkursa laikā Rīgā, Latvijā (2003). 2004. gadā bijusi vokālais pedagogs Nacionālā teātra aktieriem mūziklā "Superdetektīvs Blumkvists", kā arī Arņa Medņa popmūzikas studijā (2003—2005).

Bijusi vokālais pedagogs vairākos TV muzikālajos šovos: Talantu Akadēmija, Muzikālais Teātris, Talantu fabrika, Latvijas Talanti (2003—2006)

2009. gadā bijusi vokālais pedagogs džeza festivāla meistarklasēs *Ventspils Groove*.

### Citi projekti
* 1998. gadā piedalījusies skaistumkonkursā *Misis Latvija*, iegūstot 2 titulus: *Misis Foto '98* un *Misis L'Oreal Perfection '98*.
* Piedalījusies daudzos Alekseja Ļedjajeva muzikālajos projektos, kā arī aktīvi iesaistījusies draudzes "Jaunā Paaudze" dzīvē (1998—2003).
* 2007. gadā piedalījusies TV šovā "Dziedi ar zvaigzni", dziedot duetā ar bijušo ministru prezidentu Andri Bērziņu.
* Zviedru modes kataloga "Cellbes" vēstnese Latvijā (2008—2009).
* 2009. gadā Gulbe-Paškeviča bija TV šova "Zelta Talanti" žūrijas sastāvā.
* 2009. gadā piedalījās TV šovā "Koru kari 2" ar Rīgas Sarkano kori.
* 2011. gadā kā viesis uzstājās TV šovā "Mūsu Zelta dziesma".
* 2013. gadā bija vokālais pedagogs un žūrijas pārstāve TV šovā "Jaunā talantu fabrika".
* 2015. gadā Latvijas Valsts Televīzijas raidījums "Personība. 100g kultūras" uzņēma dokumentālo īsfilmu par mūziķu Paškeviču ģimeni.
* 2015. gadā Gulbes-Paškevičas izpildītā bosanovas programma tika iekļauta Brazīlijas žurnālista Marselo Moura dokumentālajā filmā par Latvijas kultūru.
* 2018. gadā piedalījusies kā žūrijas locekle LTV konkursā "Supernova 2018".
* 2022. gadā sāka aktīvu darbību A.Šlesera partijā 'Latvija Pirmajā vietā'.

## Atsauces

## Ārējās saites
* Jolanta Gulbe-Paškeviča jazzmusic.lv